Pšawy gokowc

Pšawy gokowc (Rhamnus cathartica) jo kerk ze swójźby  gokowcowych rostlinow (Rhamnaceae). 

 Wopis 
Pšawy gokowc jo kerk, kótaryž dośěgnjo wusokosć wót 1 až do 3 m. Gałuzy se cesto ze śernjom skóńcyju.

 Łopjena 
Łopjena su kulowate až šyroko-jajojte a dośěgnu dłujkosć wót 4 až do 6 cm. Wóni njasu na wobyma bokoma 3-4 wobłukate nerwy. Na staršych gałuzach stoje w promjenjach, mjaztym až na młodšych gałuzach su pśeśiwo stojece. Jich kšoma jo śańko rězana.

Łopjenowy wogonk jo dlejše ako pódlańske łopjeńka.

 Kwiśonki 
Kwiśo wót maja až do junija. Žołtozelene, wónjate kwiśonki su styrilicbne, dośěgnu šyrokosć wót 4 až do 5 mm a stoje pó dwěma až pó wósymych we łopjenowych rozporach.

 Płody 
Płody su carne jagodojte twardopackate płody, kótarež dośěgnu šyrokosć wót 6 až do 8 mm.

 Stojnišćo 
Rosćo w słyńcnych žywych płotach, na lěsnych kšomach, w swětłych lěsach a suchych pastwach.

 Rozšyrjenje 
Rostlina jo w pódpołdnjowej Skandinawiskej, w srjejźnej a pódpołdnjowej Europje rozšyrjona.

 Wužywanje 
Něga bu z płodow zelena barwa zgótowana, kótaraž bu w mólarstwje a k barwjenju papjery a kóže wužywana.

 Nožki 

 Žrědła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, bok 460 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, bok 242 

 Eksterne wótkaze 

Kategorija:Gokowcowe rostliny
Kategorija:Kerki